kardosdrur/scandi-wiki huggingface dataset:
Giuseppe Regaldi

Giuseppe Regaldi (født 18. november 1809 i Novara, død 14. februar 1883 i Bologna) var en italiensk digter. 

Som ung juridisk student kom han ved at høre en improvisator til bevidsthed om sit eget betydelige improvisatoriske talent og drog så i mange år rundt i Italien, hvor han henrev publikum ved sine på stående fod digtede sange. Men ved politiske hentydninger vakte han magthavernes mishag. Politiet forfulgte ham, han forjogs fra den ene by til den anden, og i Rom var han nær bleven dræbt. 1839 optrådte han i Marseille og Paris og vakte beundring hos blandt andre Hugo og Lamartine. Fra 1848 foretog han en rejse i Grækenland og Orienten. Senere fik han ansættelse som professor i historie i Bologna efter først at have været ansat i lignende egenskab i Parma og Cagliari. 

Regaldi begyndte at udarbejde og udgive digterværker siden 1853. En specialitet for ham er den "videnskabelige poesi", og L’Acqua (1878), et digt i 10 sange — Polimetro kalder han det på grund af det vekslende versemål — er hans hovedværk i denne retning; mindre, lignende arbejder er L’occhio, Il telegrafo elettrico, Il traforo delle Alpi og Roma. Regaldis digtning har et højt sving og klangskøn form; den er i sin tone religiøst idealistisk. Han har desuden skrevet prosaarbejder, som L'Egitto antico e moderno og Storia e letteratura (1879). Canti e prose udkom 1865.

Kilder 
 

Digtere fra Italien
Faglitterære forfattere fra Italien
Personer i 1800-tallet
Personer fra Novara
American Museum

American Museum kan henvise til:

American Museum of Radio and Electricity 
American Museum of Natural History
American Museum of the Moving Image
American Museum of Magic
American Museum of Science and Energy
American Museum in Britain
Barnum's American Museum
The American Museum (magazine), et amerikansk magasin fra det 18. århundrede
The American Museum, et amerikansk magasin fra det 19. århundrede udgivet af Nathan C. Brooks
Furebergfossen

Furebergfossen er et vandfald i Kvinnherad kommune i Vestland fylke i Norge. Vandfaldet ligger i Furebergselven, ved udmundingen i Maurangsfjorden. Den ligger ved riksvei 551 som går fra Odda til Løfallstrand færgekaj. Vandfaldet er brat og har et stort fald på ca. 20 meter, før vandet løber ud i Maurangerfjorden.

Kilder og henvisninger

Furebergsfossen  på europeanwaterfalls.com

Vandfald i Vestland
Kvinnherad
Maurangsfjorden

Maurangsfjorden (eller Maurangerfjorden) er en arm af Hardangerfjorden i Mauranger i Kvinnherad kommune i Vestland fylke i Norge. Fjorden er 12,5 kilometer lang, og går i østlig retning fra indløbet til fjordbunden ved  Flatebø, lige under vestsiden af Folgefonna. 

Den har indløb fra Sildafjorden, lige øst for Varaldsøy, mellem Maurangsneset og Ænes. Bygden Sunndal ligger på sydsiden af fjorden. Her deler fjorden sig i to grene som kaldes Austrepollen og Nordrepollen. Austrepollen går to kilometer mod øst til bygden Gjerde, mens Nordrepollen fortsætter fire kilometer mod nord til Flatebø. Fjordsiderne er stejle, og stiger op til 800-1.000 meter over havet.

Mauranger kraftværk har udløb i Austrepollen, og her munder også Folgefonntunnelen fra Odda ud. Tunnelen er en del af riksvei 551, som fortsætter langs sydsiden af fjorden. Fylkesvei 51 går fra Austrepollen og op langs østsiden af  Nordrepollen til Eikenes på nordsiden af fjorden.

Kilder og henvisninger

Fjorde i Vestland
Kvinnherad
Gustav Holck-Winterfeldt (1802-1885)

Gustav Christian greve og lensbaron Holck-Winterfeldt (2. oktober 1802 på Fjællebro – 22. november 1885 på Rosendal) var en dansk godsejer, far til Flemming og Gustav Holck-Winterfeldt.

Virke 
Han var søn af grev Flemming Frederik Cai Holck-Winterfeldt og Judith de Windt, var forpagter af Grevensvænge og arvede i 1826 Fjællebro på Fyn og erhvervede i 1837 Rosendal ved Faxe. Han ejede også substitutionen (fideikommisset) for Baroniet Wintersborg. Han var hofjægermester og blev 1840 kammerherre.

Ægteskab og børn 
4. oktober 1837 ægtede han på Gisselfeld Christiane komtesse Danneskiold-Samsøe (20. marts 1809 på Gisselfeld - 4. november 1873 i Montreux), datter af grev Christian Conrad Sophus Danneskiold-Samsøe og Johanne Henriette Valentine Kaas. Børn:

 Henriette Christiane Adamine Louise komtesse Holck-Winterfeldt (25. august 1838 på Rønnebæksholm - 7. april 1863)
 Louise Hildeborg komtesse Holck-Winterfeldt (3. oktober 1839 - 20. juli 1869)
 Anna Eleonora Frederikke Elisabeth komtesse Holck-Winterfeldt (6. marts 1841 på Grevensvænge - 24. januar 1917 i København), gift 26. september 1862 i Faxe Kirke med forpagter Frederik Christian Julius greve Knuth (14. april 1832 i København - 29. september 1882 på Jomfruens Egede)
 Caroline Amalie komtesse Holck-Winterfeldt (26. september 1842 på Grevensvænge - 24. december 1914), gift med Christian Rostgaard von der Maase
 Christiane komtesse Holck-Winterfeldt (15. juni 1844 - 3. december 1872 på Frederiksberg)
 Gustav Christian Flemming greve Holck-Winterfeldt (1846-1909)
 Flemming Frederik Christian Sophus greve Holck-Winterfeldt (1850-1930)

Han er begravet på Fakse Kirkegård.

Kilder 
Danmarks Adels Aarbog 1925.

Gustav 2
Grever fra Danmark
Godsejere fra Danmark
Kammerherrer fra Danmark
Hofjægermestre fra Danmark
Danskere i 1800-tallet
Personer fra Fyn
The Wolf of Wall Street (film fra 2013)

The Wolf of Wall Street er en blanding mellem komedie og drama, der er instrueret af Martin Scorsese og baseret på Jordan Belforts memoirer af samme navn. Manuskriptet er skrevet af Terence Winter og i hovedrollerne ses bl.a. Leonardo DiCaprio, Jonah Hill og Matthew McConaughey. The Wolf of Wall Street er Scorseses og DiCaprios femte film sammen siden Gangs of New York, The Aviator, The Departed og Shutter Island. Ligeledes er det også Scorseses og Winters andet samarbejde efter Boardwalk Empire.

The Wolf of Wall Street blev optaget i 2012 i New York. Den fik biografpremiere den 25. december 2013 i USA og den 9. januar 2014 i Danmark.

Handling 
Filmen omhandler den sande historie om børsmægleren Jordan Belfort (Leonardo DiCaprio), der i en ung alder banker et børsmæglerfirma op fra bunden og ender med at omsætte for flere milliarder kroner om året. Han dyrker også det vilde jetsetmiljø i New York, der flyder med alkohol og stoffer. Senere bliver han indblandet i en stor sag om svindel med forbindelse til mafiaen. Han bliver anholdt for kursmanipulation og efter en aftale med anklagemyndigheden får han 22 måneder i fængsel for at have svindlet over 200 millioner dollars af sine investorers penge.

Medvirkende 
 Leonardo DiCaprio som Jordan Belfort
 Jean Dujardin som Jean-Jacques Handali
 Jonah Hill som Danny Porush
 Matthew McConaughey som Mark Hanna
 Margot Robbie som Naomi Lapaglia
 Jon Favreau som Lee Sorkin
 Kyle Chandler som Greg Coleman
 Rob Reiner som Max Belfort
 Jon Bernthal som Brad
 Cristin Milioti som Teresa Petrillo
 Christine Ebersole som Leah Belfort
 Kenneth Choi som Walter
 Joanna Lumley som Aunt Emma
 Spike Jonze som Dwayne
 Ethan Suplee som Toby Welch
 Martin Klebba som Frank Berry
 Katarina Čas som Chantalle
 P. J. Byrne som Nicky Koskoff
 Madison McKinley som Heidi
 Barry Rothbart som Peter Diblasio

Eksterne henvisninger 
 

Amerikanske film fra 2013
Komediefilm fra USA
Dramafilm fra USA
Engelsksprogede film
Film instrueret af Martin Scorsese
New York City
Biografiske film fra USA
Film baseret på virkelige begivenheder
Auberon Herbert (flertydig)

Auberon Herbert henviser til:

 Auberon Herbert (1838–1906) – engelsk politiker
 Auberon Herbert, 9. baron Lucas (1876–1916) – britisk peer
 Auberon Herbert (godsejer) (1922–1974) – britisk godsejer
Axel Rasmussen

Aksel Rasmussen eller Axel Rasmussen er navnet på flere personer:

 Aksel Rasmussen (1924-2011) – dansk skuespillere
 Axel Rasmussen – BK Frem's massør
 Axel Landtved Rasmussen - borgmester i Otterup Kommune
Richard

Richard er et drengenavn. Personer med navnet:

 Prins Richard - gift med Benedikte, Prinsesse til Danmark. 
 Richard Attenborough (født 1923) – britisk filminstruktør
 Richard Branson (født 1950) – britisk erhvervsmand
 Richard Dreyfuss (født 1947) – amerikansk skuespiller
 Richard F. Heck (født 1931) – amerikansk kemiker og nobelpristager
 Richard Gibson (født 1954) – engelsk skuespiller
 Richard Jenkins (født 1947) – amerikansk skuespiller
 Richard Kiel (født 1939) – amerikansk skuespiller
 Richard Linnehan (født 1957) – amerikansk astronaut
 Richard Løvehjerte (1157-1199) – engelsk konge
 Richard M. Stallman (født 1953) – amerikansk programmører
 Richard Møller Nielsen (født 1937) – dansk landsholdstræner
 Richard Nixon (1913-(1994) – USA's præsident
 Richard Strauss (1864-(1949) – tysk komponist
 Richard von Weizsäcker (født 1920) – tysk forbundspræsidenter
 Richard Wagner (1813-1883) – tysk komponist
 Richard Østerballe - dansk biolog, direktør for Givskud Zoo

Drengenavne
Samkørsel

Samkørsel betyder at to eller flere personer pendler til arbejde eller rejser til andre destinationer langs en del eller hele strækningen af en rejse. Samkørsel har mange fordele ved at dele med hver bil tur kan være billigere, pænere og mere miljøvenlige.

Organiseret form for samkørsel er tilgængelig i mange lande og har været i Danmark siden mindst 1980'erne. Med internettet er det blevet lettere at administrere.

Samkørsel kan bl.a. foregå ved at mødes ved såkaldte pendlerpladser eller rastepladser og samles i én bil.

Årsagen til at vælge samkørsel kan bl.a. være ønsket om at spare penge på brændstof, som steg i pris efter Oliekrisen i 1973 og i 1979.

Se også 

 Delebil

Kollektiv trafik
Trafik
Sidney Herbert (flertydig)

Sidney Herbert henviser til blandt andre:

 Sidney Herbert (1810–1861) – engelsk politiker
 Sidney Herbert, 14. jarl af Pembroke (1853–1913) – britisk peer
 Sidney Herbert, 16. jarl af Pembroke (1906–1969) – britisk peer
Fredrik Christian Lindeman

Fredrik Christian Lindeman (4. december 1803 i Trondhjem - 29. juli 1868 sammesteds) vaer en norsk organist, søn af Ole Andreas Lindeman. 

Sin musikalske uddannelse fik han af faderen. Han blev student, ansattes som religionslærer ved Døvstummeinstituttet i Trondhjem 
og blev senere tillige organist ved Hospitalskirken. Efter faderens død blev han dennes efterfølger som organist ved Vor Frue Kirke. Han var en begavet musiker, i besiddelse af grundige teoretiske kundskaber, og var navnlig kendt for sin tekniske dygtighed som orgelspiller og evne til at improvisere. Kompositioner har han ikke efterladt sig.

Kilder 

 

Organister fra Norge
Nordmænd i 1800-tallet
Personer fra Trondheim
Salmonsens
Ole Andreas Lindeman

Ole Andreas Lindeman (født 17. januar 1769 i Øye i Surendalen, død 26. februar 1857 i Trondhjem) var en norsk organist, far til Fredrik Christian och Ludvig Mathias Lindeman.

Lindeman røbede tidlig musikalske anlæg, men bestemtes for studier og kom til Trondhjems Latinskole, hvorfra han dimitteredes til Københavns Universitet. Her studerede han lovkyndighed og fik ansættelse som kopist i Rentekammeret. Imidlertid var han begyndt at studere musik med kapelmester Wernicke og gjorde under denne dygtige lærer slige fremskridt, at han efter dennes indtrængende råd helt ofrede sig for musikken. I København optrådte han oftere, især med koncerter af Mozart, og spillede tillige nogle gange ved hoffet. I 1793 lod han sig høre i Kristiania, og 1802 udnævntes han til organist ved Vor Frue Kirke i Trondhjem, hvor han virkede til sin død. Han var en udmærket teoretiker og har efterladt sig flere værker i manuskript, hvoriblandt en klaverkoncert. 1838 udgav han på offentlig foranstaltning en koralbog, der blev autoriseret af Kirkedepartementet.

Kilder 
 

Organister fra Norge
Komponister fra Norge
Musikteoretikere
Nordmænd i 1700-tallet
Nordmænd i 1800-tallet
Salmonsens
Hirsestar

 
Hirsestar (Carex panicea), ofte skrevet hirse-star, er en halvgræs med en tueformet vækst. Frugterne kan minde en del om hirsefrø. Planten er i Danmark almindelig i våde, lysåbne områder.

Kendetegn 
Hirsestar er en flerårig, urteagtig plante (en halvgræs) med en tueformet vækst. Bladene er bueformet overhængende, linjeformede og helrandede. I spidsen er bladene i tværsnit trekantede. Begge bladsider er blågrønne. Blomstringen foregår i maj-juni, hvor man finder blomsterne siddende i sortfarvede aks yderst på særlige stængler, som hæver sig over tuen. Øverst sidder et aks med lutter hanblomster, og neden under er der 1-3 aks med hunblomster. De enkelte blomster er 3-tallige og uregelmæssige med hvide støvdragere og støvfang. Frugterne er nødder, der kan minde en hel del om frøene hos flere arter af Hirse. Frugterne sidder som hos andre starer i de frugthylstre, der hos hirsestar er 3-4½ millimeter lange, glatte og opblæste og forsynet med et meget kort næb.

Rodsystemet består af trævlede rødder og korte udløbere.

Planten når en højde og bredde i tuen på ca. 45 cm. De blomstrende skud hæver sig 10-15 cm over tuen.

Udbredelse 

Hirsestar har sin naturlige udbredelse i Mellemøsten, Kaukasus, Centralasien, Sibirien og det meste af Europa. I Danmark er den ret almindelig i fugtige områder med lav vegetation som enge, tørvemoser eller klitlavninger. Arten er således knyttet til lysåbne og oftest næringsfattige voksesteder, hvor jorden er våd. Derimod er den ikke kræsen med hensyn til, om jorden er sur eller basisk. I Grønland findes den meget sjældent i den sydligste del.

I naturreservatet Skřítek højmose, som ligger i Šumperk-distriktet i den nordøstlige del af Tjekkiet, nær grænsen til Polen, er der store højmoseområder. Her vokser arten sammen med bl.a. Aconitum callibotryon (en art af stormhat), blåtop, almindelig star, bjergfyr, blå sumpstjerne, Crepis mollis (en art af høgeskæg), dunbirk (underarten B.p. ssp. carpatica), engnellikerod, grå star, hjertebladet fliglæbe, hvid foldblad, næbstar, tuekæruld, tørvemos (flere arter), ægbladet fliglæbe og østrigsk gemserod

Galleri

Note

Kilder 

 Signe Frederiksen et al., Dansk flora, 2. udgave, Gyldendal 2012. 
 Jens Christian Schou, Star. En vejledning til de danske star-arter. BFNs Forlag 1987. 
 Tyge W. Böcher m.fl. Grønlands Flora, 3. udgave 1978. 

Hvide blomster
Sumpplanter
Star-slægten
Peter Brynie Lindeman

Peter Brynie Lindeman (1. februar 1858 i Kristiania - 1. januar 1930) var en norsk musiker, søn af Ludvig Mathias Lindeman.

Den første musikalske uddannelse fik han af faderen, samtidig som han forberedtes til universitetet. Han blev student 1877 og cand. phil. 1878. Fra 1879 opholdt han sig nogen tid ved Stockholms konservatorium, hvor han studerede orgel og violoncel. Efter at være vendt hjem ansattes han som organist ved Uranienborg Kirke i Kristiania, hvorfra han 1907 gik over til Frogner Kirke sammesteds. 1884 besøgte han med offentligt stipendium Dresden og studerede violoncel med Friedrich Grützmacher. I flere år spillede han violoncel i Kristiania Teater og i Musikforeningen.

Lindeman har ved siden af sin betydelige praktiske virksomhed skrevet adskilligt, hvoraf er udkommet 4 hæfter sange med klaver, klaverstykker, orgelpræludier, motetter for blandet kor, samt en orgelskole og praktisk modulationslære. Sammen med faderen oprettede han 1883 en organistskole, hvis enebestyrer han efter faderens død blev. Denne skole oparbejdede han fra en meget beskeden begyndelse til at omfatte alle musikkens grene med et elevantal af c. 800; den understøttedes af staten.

Kilder 
 

Organister fra Norge
Komponister fra Norge
Cellister fra Norge
Nordmænd i 1800-tallet
Nordmænd i 1900-tallet
Salmonsens
Personer fra Oslo
Ministerialstyre

Ministerialstyre eller ministerialsystem (modsat kollegialsystem) er en forvaltningsform, hvor en enkeltmand (minister, statsråd eller lignende) havde ansvaret og enebestemmelse inden for sit forvaltningsområde.

Ministerialsystemet blev indført efter enevældets fald, altså ved Martsministeriet i 1848.

Ekstern henvisning og kilde
Den nye Salmonsen – kolonne 3039

Forvaltningsret
Ove Frederiksen

Ove Kamphøwener Frederiksen (22. august 1884 i Køge – 24. maj 1966 i Hellerup) var en dansk overretssagfører og tennisspiller; medlem af KB Tennis og formand for klubben 1929-1955. 

Ove Frederiksen vandt i perioden 1910-1920 syv danske mesterskaber: To i herresingle og fem  i herredouble seks gange  Han deltog ved OL i 1912 i Stockholm og stillede både op i single og herredouble med Ernst Frigast.

Ove Frederiksen blev student 1902 fra Roskilde Katedralskole, blev 1908 cand. jur. fra Københavns Universitet. Derefter fuldmægtig hos flere sagførere frem til 1911, hvor han blev overretssagfører med egen praksis i København. Han var medlem af bestyrelsen for Galle & Jessen, Forsikringsselskabet Skandinavia og Electrolux. Han var Ridder af Dannebrog.

Kilder
Ove Kamphøwener Frederiksen Tennis Archives

Eksterne henvisninger 

Tennisspillere fra Danmark
Personer fra Køge
Danskere i 1900-tallet
Advokater fra Danmark
Riddere af Dannebrog
Personer i Kraks Blå Bog (afdøde)
Tennisspillere fra KB Tennis
Olympiske tennisspillere fra Danmark
Aage Madsen (tennisspiller)

Aage Sigfried Madsen (25. maj 1885 i Faaborg - 9. april 1937 i København) var en dansk tennisspiller medlem af B.93.

Aage Madsen vandt i perioden 1915-1919 det danske mesterskaber i herredouble fire gange, tre gange med klubkammeraten Harald Thune Waagepetersen (1915, 1918 og 1919) og en gang med Leif Rovsing (1916).  
Han deltog ved OL i 1912 i Stockholm og stillede både op i single og herredouble med Axel Thayssen.

Kilder

Eksterne henvisninger 

 Aage Madsen Tennis Archives 

Tennisspillere fra Danmark
Personer fra Faaborg
Danskere i 1900-tallet
Brandt

Brandt er et efternavn, der henviser til blandt andre:

 Enevold Brandt
 Fredrik Peter Brandt
 Mogens Brandt
 Peter Brandt
 Willy Brandt
 Aage Brandt

Efternavne
Kollegialsystem

Kollegialsystem (modsat ministerialsystem) , er en forvaltningsform, hvor de enkelte afgørelser træffes af et organ, bestående af flere  personer, der i reglen er sideordnede. 

Kollegialsystemet  er stadig almindeligt i Højesteret og landsretterne i Danmark.

Ekstern henvisning
Den nye Salmonsen – kolonne 2443

Forvaltningsret
Etableret i 1848
Fredrik Christian Stoud Platou

Fredrik Christian Stoud Platou (født 17. februar 1811 i Kristiania, død 23. juni 1891 sammesteds) var en norsk retslærd og embedsmand, søn af Ludvig Stoud Platou, far til Oscar Ludvig Stoud Platou.

Platou blev student 1830, cand. jur. 1839. 1833-42 indehavde han en kopistpost i Finansdepartementet, blev 1843 lektor i lovkyndighed, 1849 professor og udnævntes 1862 til assessor i Højesteret. 1864 overtog han Nes Sorenskriveri på Romerike, men fungerede i den følgende tid jævnlig som ekstraordinær assessor i Højesteret og var 1873-74 konstitueret generalauditør. 1880 udnævntes han til justitiarius i Krisiania Stiftsoverrets 2. afdeling, hvilket embede han først 1884 overtog, efter at hans konstitution i generalauditørembedet var hævet. Han var 1881 medlem af interimsregeringen. 

Som medlem af den 1854 nedsatte kongelige kommission til udarbejdelse af forslag angående omordning af straf- og varetægtsfængselsvæsenet skrev han den indstilling, som lagdes til grund for lov om fængselsvæsenet af 12. oktober 1857. Han var ligeledes medlem af den svensk-norske unionskomité af 1865 og formand i kommissionen af 1873 til revision af lovgivningen om den militære retspleje. Hans vigtigste retsvidenskabelige arbejder er Om Besiddelse efter norsk Ret (1863) og Bemærkninger til Loven af 12. Oktober 1857 om Jords og Skovs Udskiftning af Fællesskab (1865).

Kilder 
 

Højesteretsdommere fra Norge
Ansatte ved Oslo Universitet
Embedsmænd fra Norge
Faglitterære forfattere fra Norge
Dansksprogede forfattere fra Norge
Nordmænd i 1800-tallet
Salmonsens
Personer fra Oslo
Fredrik Christian Stoud
Platou

Platou har flere betydninger:

Efternavn 
Efternavn, der henviser til blandt andre:

 Carl Nicolai Stoud Platou (1809–1888) – norsk embedsmand
 Christian Emil Stoud Platou (1861–1923) – norsk jernbanemand
 Fredrik Christian Stoud Platou (1811–1891) – norsk jurist
 Karen Platou (1879–1950) – stortingsrepræsentant
 Ludvig Stoud Platou (1778–1833) – norsk professor
 Oscar Ludvig Stoud Platou (1845–1929) – norsk jurist

Andet 
 Platou (analyse) − norsk analysebureau
Ernst Wallmark

Ernst Adam Wallmark (3. april 1834 i Stockholm - 12. november 1910 sammesteds) var en svensk forfatter og teatermand.

Som søn af Per Adam Wallmark var det naturligt for ham, at han, skønt han begyndte at gå embedsvejen, snart slog sig på det litterære, og det blev teatret, han ofrede sig for. Han ledede flere stockholmske teatre, oversatte, bearbejdede eller forfattede de fleste af de skuespil, operaer og operetter, som opførtes i Stockholm i 19. århundredes sidste menneskealder. Tillige udgav han Visor och kupletter (1879—90) og Från ungdomstid — vid höstetid (1887); hans oversættelse af Plautus’ Mostellaria ("Spöket") vandt prisbelønning.

Kilder

Eksterne henvisninger 
  (Svenska Familj-Journalen; Bind 14, årgang 1875, s. 216-217.) 

Dramatikere fra Sverige
Svensksprogede forfattere fra Sverige
Svenskere i 1800-tallet
Oversættere fra Sverige
Personer fra Stockholm
Let's Jump

Let's Jump er den første demo / EP fra det danske elektro-rock-band Dúné. Den blev udgivet i oktober 2003 af bandet selv.

Dette er den allerførste udgivelse fra Dúne, siden bandet fik deres navn i 2002. Dette er også eneste udgivelse hvor Ole Bjórn og Danny Jungslund ikke medvirker, da de først blev en del af bandet nogle måneder senere. De daværende fem medlemmer var henholdsvis 13 og 14 år gamle.

Historie 
Pladen indeholder fire synthpop sange med en ret simpel lyrik. Over tre dage blev den indspillet i  Twillight Studios i bandets hjemby Skive. På grund af medlemmers beskedne alder havde de heller ikke mange penge til at lave pladen for. Med hjælp fra guitarist Simon Troelsgaards far og resten af bandmedlemmerne byggede de et køkken for Kai Toft, som kompensation for dennes hjælp i forbindelse med indspilningen og lån af studiet. Desuden hjalp forsanger Matt Kolstrups storebror, Jeppe Kolstrup, med at producere, mikse og lave artwork til pladen. 

Nummeret "Searching Space" blev senere genindspillet, og udgivet på EPen Leaving Metropolis fra 2010.

Modtagelse 
Musikmagasinet Soundvenue gav EPen tre ud af seks stjerner, og skrev blandt andet:

Produktion 
Pladen blev indspillet i Twillight Studios i Skive med Leo Stengaard som producer, mens Jeppe Kolstrup og Esben Brandt fungerede som co-producere.

Personel

Band 
 Matt Kolstrup - Lead vokal, tekster
 Piotrek Wasilewski - Bas guitar, synthesizer
 Cecilie Dyrberg - Synthesizere og guitar
 Simon Troelsgaard - Guitar
 Malte Aarup-Sørensen - Trommer, percussion

Produktion 
 Matt Kolstrup - musik, tekst og artwork
 Leo Stengaard - producer og mixing
 Jeppe Kolstrup - co-producer, mixing og artwork
 Esben Brandt - co-producer

Referencer

Eksterne henvisninger 
 Dúnés officielle hjemmeside  

Album fra 2003
Dúné-album
Kai Trier

Kaj "Kai" Laurentius Emmanuel Trier Klavill (14. september 1902 i Odense – 18. februar 1990 i Haderslev) var en dansk maler. 

Kai Trier stod i malerlære i Esbjerg 1916 og gik på teknisk skole og på malerskole i Esbjerg 1918-19. Fra ca. 1933 gik han efter opfordring fra Aksel Jørgensen på Kunstakademiets grafiske skole og på freskoskolen (Elof Risebye) 1954. Han var på École du Louvre, Paris 1938. Han modtog Haderslev Bys Legat i 1936. 

Han blev i 1925 gift med væversken Bodil Sophie Winkel i Haderslev, hvor Trier havde bopæl. Kai Trier havde ophold i Paris i 1938, hvor han blev påvirket af Marcel Gromaire, samt i Østrig, Rom og Firenze i 1939, men måtte dog rejse tilbage til Danmark som følge af udbruddet af Anden Verdenskrig. 

Tilknytning til Aluminia/Den Kongelige Porcelænsfabrik (Royal Copenhagen).

Eksterne henvisninger/Kilder 
 

Malere fra Danmark
Porcelænsmalere
Personer fra Odense
Danskere i 1900-tallet